Svartorker

Svartorker
Svartorkene ser litt ut som primitive mennesker. De er derimot mye høyere. Noen svartorker strekker seg mellom 7 og 8 fot i høyden. De er tettvokste, har kraftige nakker og deres nærmest dyriske hoder ser ut til å sitte direkte på skuldrene deres. Øynene deres har en kraftig rødfarge, og solide støttenner stikker ut av kjeven deres. På tross av sterk fysikk, og redusert hjernekapasitet, så er ikke svartorkene et barbarisk folk. Svartorkene bygger sine egne byer, starter sine egne lauger, og er staute arbeidskarer. De er kjente for å ha en kort lunte, og være brutale krigere. Flere ganger har de funnet det lettere å erobre byer enn å bygge dem opp selv. Svartorkene er kjent for å bosette seg i fjell og under jorden, hvorenn solen ikke rekker. I mange år har dvergene og svartorkene kriget om territorier i fjellene.

Svartorkene tenker ikke langsiktig. De har korte liv, og uten en leder til å planlegge deres ekspansjon og utbygging, fristes mange til å ta det enkle valg – leie sverdarmen eller rane folk for penger. Dette har gitt svartorkene et dårlig rykte. Mesteparten bryr seg lite om etikette og ord, men mer om handling. Denne mentaliteten respekteres av spikerne, hvor en persons verdi avgjøres av dens handlinger. Mange svartorker er del av krigerlauget.